Generálporučík Ing. **Pavel Macko** (\* 5. október 1964, Kaplice, Česko-Slovensko) CSc. MSc. je slovenský generál. Bol najvyššie postaveným Slovákom v štruktúrach NATO. Od februára 2022 je predsedom mimoparlamentnej politickej strany ODS – Občianski demokrati Slovenska.

Vzdelanie
---------

Gymnázium M. Nešpora v Skalici ukončil v roku 1983. Vojenskú akadémiu v Brne absolvoval v roku 1988 s inžinierskym titulom v odbore výzbrojno elektrotechnický, optika a elektronika a odbore automatizácia velenia, elektronické počítače. V roku 1994 na Vojenskej akadémii v Brne získal titul Kandidát vied. V rokoch 2001 až 2002 študoval na National Defense University v Spojených štátoch kde získal titul Master of Science.

Pôsobenie v Ozbrojených silách
------------------------------

V ozbrojených silách pôsobil od 1. augusta 1983 do 14. mája 2018. Zastával vysoké veliteľské a štábne funkcie doma a v medzinárodných štáboch. Počas kariéry bol veliteľom celoarmádnej logistiky, zástupcom veliteľa pozemných síl, náčelníkom štábu pre operácie GŠ a zástupcom náčelníka Generálneho štábu.

Presadzoval inovatívny výcvik doma aj v zahraničí. Bol nasadený v operácii ISAF a viedol medzinárodný štáb, ktorý riadil operácie v rámci celého Afganistanu. Bol zástupcom náčelníka štábu pre podporu (DCOS SPT) spojeneckého veliteľstva pozemných síl (ALCC HQ Heidelberg) aj veliteľom jednej z hlavných súčastí (JLSG) síl reakcie NATO, kde velil implementácii novej koncepcie logistickej podpory operácií NATO.

Bol najvyššie postaveným Slovákom v štruktúrach NATO a velil spojeneckému veliteľstvu – Výcvikovému centru spoločných síl NATO. Riadil prípravu prvých dvoch príspevkov SR do bojových skupín EÚ a súčasne bol dezignovaný zástupca veliteľa operačného veliteľstva EÚ (EU OHQ). Je častým aktívnym účastníkom medzinárodných konferencií o bezpečnosti a obrane.

Do prvej generálskej hodnosti, brigádny generál, bol vymenovaný 30. júna 2004, v tom čase bol vo funkcii veliteľa logistiky Síl výcviku a podpory. Do hodnosti generálmajora ho prezident SR vymenoval 15. apríla 2011. Do tretej generálskej hodnosti, generálporučík bol povýšený 8. septembra 2016.

V roku 2010 pôsobil ako riadiaci vojenského cvičenia Spoločný cieľ – JOINT GOAL 2010. Cvičenie na tému Mechanizovaná brigádna skupina OS SR vo vojenskom ťažení NATO na podporu mieru (peace support campaign) sa uskutočnilo v októbri 2010 vo výcvikovom priestore Lešť. Neskôr riadil celý rad národných cvičení, medzinárodných cvičení na území SR a spojeneckých cvičení.

Pred odchodom z Ozbrojených síl bol od roku 2016 zástupca Náčelníka Generálneho štábu OS SR, predtým od 18. decembra 2013 2. zástupcom Náčelníka Generálneho štábu OS SR. Predtým bol od 29. apríla 2011 veliteľom Výcvikového centra spojeneckých síl NATO v Bydgoszczi. Bol najvyššie postaveným Slovákom v štruktúrach Aliancie, jediným, čo velil významnejšiemu spojeneckému veliteľstvu. Okrem medzinárodných štruktúr NATO pôsobil na Generálnom štábe OS SR.

### Odchod z Ozbrojených síl

Koncom apríla 2018 Macko oznámil odchod z Ozbrojených síl. Definitívnym dôvodom bolo presadenie Daniela Zmeka za nového náčelníka Generálneho štábu stranou SNS. Ohľadne nového náčelníka Macko uviedol: „*V prípade pána Zmeka ide o účelový výber kandidáta z tretej úrovne velenia a riadenia, pričom na prvej a druhej úrovni je okrem mňa minimálne päť ďalších generálov s podstatne väčšími skúsenosťami. Aj keď je výber kandidáta výlučne v právomoci ministra obrany a vlády, navrhovaný kandidát by mal vyhovovať všetkým odborným aj morálno-etickým kritériám a mal by to byť jeden z najskúsenejších a najpripravenejších profesionálnych vojakov."* Zmeko mal nižšiu hodnosť ako Macko, nepracoval v štruktúrach NATO ani v najvyššom vedení OS SR.

Sám Macko bol považovaný za favorita na funkciu náčelníka Generálneho štábu. Podporu mu vyjadrili aj bývalí náčelníci Ľubomír Bulík a Peter Vojtek. O svoj odchod požiadal k 30. aprílu 2018. 3. mája náčelník Generálneho štábu gen. Maxim vyhlásil Mackovi personálny rozkaz o prepustení do zálohy od 14. mája. Mackovi udelil Záslužný kríž 2. stupňa. Macko o svojom pôsobení v Ozbrojených silách povedal „*Vojakom som sa nenarodil, vojakom som sa stal a viem, že ako vojak aj zomriem.*"

Pôsobenie v civile
------------------

1. októbra 2018 ohlásil spoluprácu so stranou SPOLU, v ktorej viedol pracovnú skupinu pre obranu a bezpečnosť. Jeho cieľom bolo, aby sa téme obrany venovala v politike väčšia pozornosť. V polovici septembra 2018 spolupripravil konferenciu o bezpečnosti pre stranu SME RODINA.

V parlamentných voľbách vo februári 2020 kandidoval na 21. mieste kandidátky koalície PS/SPOLU. Vo voľbách získal 5 845 hlasov, po zohľadnení preferenčných hlasov sa umiestnil na 20. mieste kandidátky. Kvôli výsledku koalície sa do parlamentu nedostal.

Macko neuspel v povolebnom súboji o predsedu strany SPOLU. Neskôr odstúpil z funkcie podpredsedu a ukončil aj členstvo v strane.

1. júna 2021 oznámil založenie novej strany, Občianski demokrati Slovenska, a začiatok zberu podpisov potrebných na jej vznik.

Referencie
----------

1. 1 2   *Pavel Macko, Deputy Chief of the General Staff of the Armed Forces of the Slovak Republic* [online]. Bratislava: Ministerstvo obrany SR, [cit. 2021-01-07]. Dostupné online.
2. 1 2   *Slovak Major General Pavel Macko takes command of Joint Force Training Centre* [online]. Brusel: NATO, 2011-05-04, [cit. 2012-01-01]. Dostupné online. Archivované 2013-03-07 z originálu. (angličtina)
3. 1 2 3  SITA. Generálmajor Macko je najvyššie postaveným Slovákom v NATO. *sme.sk* (Bratislava: Petit Press), 2011-04-29. Dostupné online [cit. 2018-10-20]. ISSN 1335-4418.
4. ↑  ODS – Občianski demokrati Slovenska. In:  *Register politických strán a politických hnutí* [online]. Bratislava: Ministerstvo vnútra SR, [cit. 2022-02-17]. Dostupné online.
5. 1 2   *Vymenovanie a povýšenie generálov* [online]. Bratislava: Kancelária prezidenta SR, 2011-04-29, [cit. 2013-01-01]. Dostupné online.
6. 1 2   *Joint Goal 2010* [online]. Ozbrojené sily SR, [cit. 2013-01-11]. Dostupné online.
7. ↑   *Vojenská kancelária prezidenta Slovenskej republiky* [online]. Bratislava: Vojenská kancelária prezidenta SR, [cit. 2018-10-20]. Dostupné online.
8. ↑   *Riadiaci cvičenia* [online]. Ozbrojené sily SR, [cit. 2013-01-01]. Dostupné online.
9. ↑   *Zástupca náčelníka Generálneho štábu OS SR* [online]. Ozbrojené sily SR, [cit. 2018-04-27]. Dostupné online. Archivované 2018-04-11 z originálu.
10. ↑   *2. zástupca náčelníka Generálneho štábu OS SR* [online]. Bratislava: Generálny štáb Ozbrojených síl SR, 2011-04-29, [cit. 2014-04-25]. Dostupné online. Archivované 2018-04-11 z originálu.
11. 1 2 3 4  ŠNÍDL, Vladimír. Jeden z najskúsenejších generálov oznámil odchod. Kritizuje nového šéfa armády, ktorého vybrala SNS. *dennikn.sk* (Bratislava: N Press), 2018-04-25. Dostupné online [cit. 2018-04-27]. ISSN 1339-844X.
12. ↑   *Generál Macko: "...vojakom som sa stal"* [online]. Ozbrojené sily SR, 2018-05-03, [cit. 2018-05-05]. Dostupné online.
13. ↑   Generál Pavel Macko. *dennikn.sk* (Bratislava: N Press), 2018-10-01. Dostupné online [cit. 2018-10-02]. ISSN 1339-844X.
14. ↑   *Zoznam registrovaných kandidátov* [online]. Bratislava: Ministerstvo vnútra SR, [cit. 2020-02-08]. Dostupné online.
15. ↑   *Definitívne výsledky hlasovania* [online]. Štatistický úrad Slovenskej republiky, rev. 2020-03-01, [cit. 2020-03-06]. Dostupné online. Archivované 2016-09-24 z originálu.
16. ↑   Šéf Spolu Hipš: Nech Boris Kollár používa titul „Plg.". *WebNoviny.sk* (Bratislava: iSITA), 2020-10-03. Dostupné online [cit. 2020-11-01].
17. ↑   Generál vo výslužbe Pavel Macko zakladá novú. *dennikn.sk* (Bratislava: N Press), 2021-06-01. Dostupné online [cit. 2021-06-03]. ISSN 1339-844X.

Autoritné údaje: * SNK: 171201
* VIAF: 8518156858505749780003